Is-seba' siġill: it-talb tal-qaddisin U meta l-Ħaruf fetaħ is-seba' siġill, fis-sema waqa' skiet għal madwar nofs siegħa. Imbagħad rajt illi lis-seba' anġli li qegħdin quddiem Alla ngħatawlhom seba' trombi. U ġie anġlu ieħor, b'ċensier tad-deheb, u qagħad ħdejn artal; u tawh ħafna inċens biex joffrih mat-talb tal-qaddisin kollha fuq l-artal tad-deheb ta' quddiem it-tron. U d-duħħan tal-inċens tela' mat-talb tal-qaddisin minn id l-anġlu quddiem Alla. L-anġlu mbagħad ħa ċ-ċensier, imlieh bin-nar tal-artal, u waddbu għal fuq l-art; u beda jinstema' r-ragħad b'ħafna tkarwit u beraq, u l-art theżżet. L-ewwel erba' trombi Imbagħad is-seba' anġli li kellhom is-seba' trombi tħejjew biex idoqquhom. U daqq it-tromba l-ewwel wieħed. U fuq l-art beda nieżel silġ u nar b'taħlita ta' dmija, u nħarqet waħda minn kull tlieta tal-art, inħarqet waħda minn kull tlieta tas-siġar, u nħarqet il-ħdura kollha tal-ħxejjex. It-tieni anġlu daqq it-tromba. U waqgħet ġol-baħar bħal muntanja kbira ta' nar iħeġġeġ, u waħda minn kull tlieta tal-baħar saret demm, mietu waħda minn kull tlieta tal-ħlejjaq ħajjin li hemm fil-baħar, u nqered ġifen minn kull tlieta. U daqq it-tromba t-tielet anġlu. U mis-sema waqgħet kewkba kbira tħeġġeġ qisha torċa, li xteħtet fuq waħda minn kull tlieta tax-xmajjar u fuq l-għejun tal-ilmijiet. Issa l-kewkba kien jisimha "Absint ". U waħda minn kull tlieta tal-ilmijiet saret imrar tal-għaġeb, u, billi l-ilmijiet imraru, mietu bihom ħafna nies. U r-raba' anġlu daqq it-tromba. U waqgħet waħda minn tlieta tax-xemx u waħda minn tlieta tal-qamar, u wkoll kewkba minn kull tlieta, hekk li waħda minn kull tlieta minnhom iddallmet; id-dawl ma deherx aktar f'waħda minn tlieta tal-ħin ta' binhar, u hekk ukoll ġralu l-lejl. Imbagħad ħarist, u smajt leħen qawwi ta' ajkla tittajjar fl-għoli tas-sema u tgħajjat: "Jaħasra, jaħasra, u ħasra għalihom dawk li jgħammru fl-art meta jinstemgħu l-bqija tat-trombi li se jdoqqu t-tliet anġli l-oħra!"